b'\n_START_ARTICLE_\nFreden i Breda\n_START_SECTION_\nBakgrunn\n_START_PARAGRAPH_\nEtter nederlendernes vellykkede raid p\xc3\xa5 Medway i krigens siste fase, kontrollerte de havet omkring s\xc3\xb8rkysten av England, noe som gjorde engelskmennene sv\xc3\xa6rt motivert til \xc3\xa5 forhandle om fred. De langtrukne forhandlingene hadde p\xc3\xa5g\xc3\xa5tt en stund, men da forhandlingene ble tatt opp igjen etter raidet tok det bare ti dager \xc3\xa5 komme til enighet.\n_START_SECTION_\nVilk\xc3\xa5r\n_START_PARAGRAPH_\nVilk\xc3\xa5rene i fredsavtalen ble moderate. Det ble lettet p\xc3\xa5 bestemmelsene i Navigasjonsakten, s\xc3\xa5 nederlandske handelsskip fikk tillatelse til \xc3\xa5 f\xc3\xb8re handelsvarer nedstr\xc3\xb8ms p\xc3\xa5 Rhinen for leveranse i England. England gav opp st\xc3\xb8ttepunktet Poeloe Run i Indonesia og anerkjente nederlandsk overh\xc3\xb8yhet i Surinam, som en liten nederlandsk ekspedisjon hadde erobret i 1667. Til gjengjeld beholdt England koloniene New York og New Jersey. Ved at Nederlandene trakk seg tilbake fra Nord-Amerika, og England forlot Surinam og Indonesia, inntr\xc3\xa5dte det en reell avspenning.\n_START_SECTION_\nDen historiske utviklingen i krigens kj\xc3\xb8lvann\n_START_PARAGRAPH_\nTraktaten lot mange territorielle konflikter ligge ur\xc3\xb8rt, og slik sett var det en typisk uti possidetis traktat. Den politiske utviklingen etter krigen viste ogs\xc3\xa5 at Nederlandene og England b\xc3\xa5de hadde sammenfallende og motstridende interesser. _NEWLINE_Ludvig IV angrep kort tid etter fredsslutningen i Breda De spanske Nederlandene. Det f\xc3\xb8rte til at De forente Nederlandene, England og Sverige i januar 1668 inngikk en trippelallianse for \xc3\xa5 tvinge Ludvig IV til \xc3\xa5 trekke seg tilbake fra De spanske Nederlandene, og  2. mai 1668 endte devolusjonskrigen ved freden i Aachen._NEWLINE_Den franske kongen rettet deretter sin ekspansjonstrang mot Nederlandene som han mente hadde forr\xc3\xa5dt ham. Karl II av England inngikk et hemmelig forbund med Ludvig IV (Dovertraktaten 1670), og med forenede krefter gikk de til angrep p\xc3\xa5 De forente Nederlandene i 1672 (\xe2\x86\x92 Den fransk-nederlandske krig). En delkonflikt av denne, den tredje anglo-nederlandske krig, endte i 1674 f\xc3\xb8r England i 1678 igjen st\xc3\xb8ttet Nederland i krigen mot Frankrike. Hensikten var selvsagt \xc3\xa5 demme opp for Frankrikes dominerende stilling i Europa.'